അലൈന്മെന്റിനെതിരേ ദക്ഷിണ റെയില്വേ സില്വര് ലൈന് അനുമതി വൈകിയേക്കും സില്വര് ലൈന് അലൈന്മെന്റിനെതിരെ ദക്ഷിണ റെയില്വേ രംഗത്ത്. വിഷയം കേന്ദ്ര സര്ക്കാരിനെ ധരിപ്പിച്ചുകഴിഞ്ഞു. ഇതോടെ കേരളത്തിന്റെ സ്വപ്നപദ്ധതിക്ക് റെയില്വേ മന്ത്രാലയത്തിന്റെ അന്തിമ അനുമതി വൈകാനുള്ള സാധ്യതയേറി. ദക്ഷിണ റെയില്വേയുടെ അനുമതി കൂടാതെയാണ് സില്വര് ലൈനിനുവേണ്ടി കെറെയില് അധികൃതര് അലൈന്മെന്റ് നിശ്ചയിച്ചതെന്നാണ് പ്രധാന ആരോപണം. നിലവിലുള്ള റെയില്വേ ലൈനിന്റെ സമീപത്തുകൂടിയാണ് പല മേഖലകളിലും സില്വര് ലൈന് കടന്നുപോകുന്നത്. ഇത് ദക്ഷിണ റെയില്വേയുടെ ഭാവി വികസന പദ്ധതികള്ക്ക് തടസം സൃഷ്ടിക്കുമെന്ന് കെറെയില് എം.ഡിക്ക് അയച്ച കത്തില് ദക്ഷിണ റെയില്വേ അഡ്മിനിസ്ട്രേറ്റീവ് ഓഫീസ് വ്യക്തമാക്കി. ആലുവഅങ്കമാലി സില്വര് ലൈന് കടന്നുപോകുന്നത് നിലവിലുള്ള റെയില്വേ ട്രാക്കിന്റെ പടിഞ്ഞാറുഭാഗത്തുകൂടിയാണ്. ദക്ഷിണ റെയില്വേയ്ക്ക് ഇതുവഴി മൂന്നാം ലൈന് വലിക്കുന്നതിന് കേന്ദ്ര റെയില്വേ മന്ത്രാലയത്തില്നിന്ന് അനുമതി ലഭിച്ചുകഴിഞ്ഞു. ഇതിനായി 1500 കോടിരൂപയും അനുവദിച്ചിട്ടുണ്ട്. കൂടാതെ നാലാം ലൈന് വലിക്കുന്നതിനും ദക്ഷിണ റെയില്വേയ്ക്ക് പദ്ധതിയുണ്ട്. ഈ സാഹചര്യത്തിലാണ് രണ്ട് പുതിയ ലൈനിനും തടസം സൃഷ്ടിച്ചുകൊണ്ട് സില്വര് ലൈനിനായി കേരളം അലൈന്മെന്റ് നിശ്ചയിച്ചിരിക്കുന്നതെന്ന് കത്ത് ചൂണ്ടിക്കാട്ടുന്നു.എറണാകുളംഷൊര്ണൂര് മേഖലയില് ദക്ഷിണ റെയില്വേ മൂന്നും നാലും ലൈനിന് പദ്ധതിയിട്ടിട്ടുണ്ട്. നിലവിലുള്ള ലൈനിലെ തിരക്ക് കുറയ്ക്കുന്നതിനുവേണ്ടിയാണിത്. ഇത് ഭാവിയില് തിരുവനന്തപുരം വരെ നീട്ടാനാണ് ഉദ്ദേശ്യം. അതോടെ കൂടുതല് ട്രെയിനുകള് കേരളത്തില് എത്തിക്കാന് ദക്ഷിണ റെയില്വേയ്ക്ക് കഴിയും. ഈ പദ്ധതികള്ക്കെല്ലാം കെറെയില് അലൈന്മെന്റ് തടസമാകുമെന്നും അവര് ചൂണ്ടിക്കാട്ടുന്നു.തൃശൂര് തിരൂര് മേഖലയാണ് ദക്ഷിണ റെയില്വേയുടെ പദ്ധതിക്കു തടസം സൃഷ്ടിച്ച് സില്വര് ലൈന് കടന്നുപോകുന്ന മറ്റൊരു സ്ഥലം. തൃശൂര് നഗരത്തിലൂടെ എലിവേറ്റഡായാണ് സില്വര് ലൈന് കടന്നുപോകുന്നത്. ഇപ്പോഴത്തെ റെയില്വേ സ്റ്റേഷന്റെ പരിധിയിലൂടെ ലൈന് വലിക്കാനാണ് പദ്ധതി. കൂടാതെ പൂങ്കുന്നത്താണ് സില്വര് ലൈന് സ്റ്റേഷന് സ്ഥലം കണ്ടെത്തിയിട്ടുള്ളത്. ഇത് നിലവിലുള്ള തൃശൂര്ഗുരുവായൂര് ലൈനിനെ ബാധിക്കും. കൂടാതെ സതേണ് റെയില്വേയ്ക്ക് ഇതുവഴി മൂന്ന്, നാല് ലൈനുകള്ക്കും പദ്ധതിയുണ്ട്.തൃശൂര്കാസര്ഗോഡ് മേഖലയില് നിലവിലുള്ള ലൈനിനെ ക്രോസ് ചെയ്തുകൊണ്ട് പല സ്ഥലത്തും സില്വര് ലൈന് കടന്നുപോകുന്നതായി അലൈന്മെന്റ് വ്യക്തമാക്കുന്നു. ഇതിനെ ദക്ഷിണ റെയില്വേ ശക്തമായി എതിര്ക്കുന്നു. ഇക്കാര്യങ്ങളാണ് റയില്വേ അധികൃതര് കേന്ദ്ര റെയില്വേ മന്ത്രാലയത്തെ അറിയിച്ചിട്ടുള്ളത്.ഈ സാഹചര്യത്തില് എന്ത് ഉറപ്പിന്റെ അടിസ്ഥാനത്തിലാണ് കെറെയില് അധികൃതര് ഭൂമി ഏറ്റെടുക്കാന് നീക്കം നടക്കുത്തുന്നതെന്ന ചോദ്യമാണ് കെറെയില് വിരുദ്ധ സമിതി ഉന്നയിക്കുന്നത്. അലൈന്മെന്റില് സമഗ്ര മാറ്റം വരുത്തണമെന്നാണ് ദക്ഷിണ റെയില്വേയുടെ ആവശ്യം. ഇത് പരിഗണിച്ചില്ലെങ്കില് സില്വര് ലൈനിന്റെ ഭാവി അനിശ്ചിതത്വത്തിലാകുമെന്നാണു സൂചന. സജിത്ത് പരമേശ്വരന്